Help jou kind angs hanteer - Jou Gesin | Solidariteit WêreldJou Gesin | Solidariteit Wêreld
Tuis › Artikels › Help jou kind angs hanteer
Help jou kind angs hanteer
Met die aanvang van 'n nuwe skooljaar en vinnig veranderende sosiale klimaat by die skool en toenemende akademiese druk is dit net normaal dat jou kind angstig en bekommerd sal raak.
Angs kan in baie gedaantes manifesteer. Jou kind kan dalk weier om aan sport of klasprojekte of speletjies deel te neem uit vrees vir kritiek of mislukking; jou kind kan aan jou vasklou of aan 'n ritueel of bygeloof vasklou of selfs direk vrees uitspreek vir 'n bepaalde ding of insident. Die kind se angs kan onbenullig klink vir 'n volwassene, maar dit is 'n hulpkreet wat nie geïgnoreer moet word nie.
Laat jou kind weet dat hy of sy wel 'n probleem kan oplos. Vra wat die angs veroorsaak en gee 'n oplossing. Moet nooit sê daar is niks om oor bekommerd te wees nie; jou kind se angs is vir hom 'n werklikheid. Sê liewer: "Ek verstaan jy is bekommerd oor X, kom ons praat daaroor en maak 'n plan." As jou kind bv. sê hy is bang hy verdwaal, help hom om verby die probleem te kyk en 'n moontlike oplossing te soek, soos om sy adres en 'n telefoonnommer te memoriseer of hoe om hulp te vra. Dit stuur aan hom die boodskap dat jy hom vertrou. Moenie situasies vermy of vrese versterk nie maar kweek eerder hanteringsvaardighede.
Personifieer die angs deur dit 'n naam te gee; sodoende skei jy die angs van die persoon. Praat van 'n derde persoon, bv. "Annie Angs sê sy is bang om te gaan swem vanmiddag", en voer dan 'n motiveringsgesprek met Annie Angs. Skep en verwoord positiewe maar realistiese verwagtinge; Anie gaan 'n klein entjie swem en sy gaan nie sink nie. Sit 'n geliefde plakkertjie op jou kind se kosblikkie of skooltas wat hom sal motiveer en vir hom sal sê: "Ek kan hierdie saak hanteer".
Die fisiese simptome van angs sal ook vir jou kind vreemd wees: die bonsende hart, die maag wat draai, die keel wat toetrek, droë mond, lighoofdigheid. Stel jou kind gerus dat dit nie sy dood sal veroorsaak nie, dat hy nie siek is nie maar so gaan voel as hy onverwags in die klas gevra gaan word om bv. hardop te lees. Indien dit moontlik is, stel jou kind bloot aan hierdie gevoelens sodat hy dit kan herken wanneer hy dit ervaar, bv. hoe voel hy as die skoppelmaai te hoog gaan?
Maak jou kind los van bygelofies en rituele, bv. as hy glo hy sal nie veilig tuiskom as hy nie die kat of hond soengroet voordat hy die huis verlaat nie. Hy moet leer dat hy veilig is sonder rituele en bygelofies en dat goeie gewoontes soos om padreëls na te kom van meer waarde is.
Hoe praat jy met jou kind? Kom dit oor as kritiek, kwaad-beskuldingend, verwytend, of ondervraging of sarkasme? Angs gaan oor onsekerheid en jou stemtoon kan by jou kind onsekerheid en angs wek.
Moenie prestasies bo jou kind se vermoë vereis of hom of haar laat voel hy of sy het misluk nie. Vra liewer jou kind of hy die middag se sport geniet het al het hy nie gewen nie, of vra wat hy geleer het in die klas al het hy swak presteer in die toets. Skep geleenthede sodat jou kind wel kan presteer, soos om te verseker hy het sy huiswerk of hersiening vir 'n toets gedoen of om buite die skoolverband aan sport deel te neem. Verseker hom daar sal weer geleentheid kom waar hy kan presteer en verseker hom hy is spesiaal en sy plekkie in die gesin sal altyd daar wees.